KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2009. március 25-i ülésére)

TÁRGY: 
Kiskőrös Város Önkormányzatának 2009. évi közfoglalkoztatási terve
Az egyes szociális és foglalkoztatási tárgyú törvények módosításáról szóló 2008. évi CVII. törvény módosította a szociális igazgatásról és szociális ellátásokról szóló 1993. évi III. törvényt (továbbiakban Szt.). A módosított Szt. 37/A. §-a szerint a települési önkormányzat a közfoglalkoztatás hatékony megvalósítása és az álláskeresési megállapodásban foglaltakkal való összhang biztosítása céljából egyéves időtartamra közfoglalkoztatási tervet készít. A tervben az önkormányzatnak negyedéves ütemezésben kell meghatározni azokat a munkafeladatokat, munkaköröket, amelyeket részben vagy egészben közfoglalkoztatás keretében, az aktív korúak ellátására jogosult, rendelkezésre állási támogatásban részesülők foglalkoztatásával kíván ellátni, az egyes feladatok ellátásához szükséges létszámot, a rendelkezésre állási támogatásra jogosult személyek képzettség szerinti várható összetételét és a közfoglalkoztatás finanszírozására rendelkezésre álló forrásokat.

A közfoglalkoztatási tervet ebben az évben április 15-ig, a továbbiakban pedig minden év február 15-ig kell a Képviselő-testületnek elfogadni. A közfoglalkoztatási terv módosítható, ha érvényességének időtartama alatt lényeges változás következik be.
A terv elkészítéséhez a Szociális és Munkaügyi Minisztérium, a Jegyzők Országos Szövetsége és a Foglalkoztatási és Szociális Hivatal által készített táblákat használtuk fel.

Kiindulási pont a rendszeres szociális segélyezettek 2008. december 31-i adatok szerinti helyzetének elemzése, értékelése volt, melyet a közfoglalkozatási terv I. számú melléklete tartalmaz. A közfoglalkoztatási terv II. számú melléklete a Dél-alföldi Regionális Munkaügyi Központ Kiskőrösi Kirendeltsége által szolgáltatott összefoglaló adatok, információk és előrejelzések alapján aktív korúak ellátására jogosultak jövőbeni helyzetének tervezését, értékelését tartalmazza. A létszám adatokat teljes biztonsággal előre megtervezni nem lehet, hiszen akinek lejár valamely álláskeresési juttatása nem biztos, hogy jogosult lesz aktív korúak ellátására, illetve időközben munkát is találhat. Befolyásolja továbbá a jogosultak számát, hogy míg a rendszeres szociális segély egy családban egy főnek járt, addig a rendelkezésre állási támogatást kaphatja mindkét házastárs, illetve élettárs. 
Közcélú foglalkoztatás keretében 2009. áprilisától átlagosan 120 fő alkalmazását tervezzük. Közcélú munka alatt azon állami vagy helyi önkormányzati feladat ellátását kell érteni, amelynek teljesítéséről – jogszabály alapján – a helyi önkormányzat gondoskodik. Az aktív korúak ellátására jogosult személlyel közcélú munkára legalább évi kilencven munkanap és legalább napi hat órai munkavégzésre kell határozott idejű munkaviszonyt létesíteni. A közcélú foglalkoztatáshoz szükséges foglalkozás-egészségügyi vizsgálatra az állami foglalkoztatási szerv küldi el a foglalkoztatottat és téríti meg a vizsgálat térítési díját.

A közcélú foglalkoztatás esetén az önkormányzat a foglakozatással összefüggő személyi kiadások (munkabér, bérjellegű juttatások és közterhek)  95%-át igényelheti a központi költségvetésből. Ugyanakkor a dologi költségek (munkaeszközök, védőfelszerelések stb.) fedezetét az önkormányzatnak kell viselnie. 
A közfoglalkoztatási terv tervezetét előzetes véleményezésre megküldtük a Dél-alföldi Regionális Munkaügyi Központ Kiskőrösi Kirendeltségének és a helyi szociálpolitikai kerekasztal tagjainak. A közfoglalkoztatási terv tervezetéről a törvényben meghatározott határidőn belül véleményt nem nyilvánítottak, így ezt az Szt. 37/A. §. (1) bekezdése szerint úgy kell tekinteni, hogy a közfoglalkoztatási terv tervezetében foglaltakkal egyetértettek.
A fentiek alapján javaslom, hogy a Képviselő-testület a határozat-tervezet mellékletét képező, Kiskőrös Város Önkormányzatának 2009. évi közfoglalkoztatási tervét fogadja el.

Kiskőrös, 2009. március 10.
Domonyi László sk.

polgármester

Határozat-tervezet
A Képviselő-testület Kiskőrös Város Önkormányzata 2009. évi Közfoglalkoztatási tervét a határozat mellékletében foglaltak szerint elfogadja.

